Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 219/04)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Marmelada Branca de Odivelas”

EU-nro: PGI-PT-02609 – 19.5.2020

SAN ( ) SMM (X )

1. [SAN:n tai SMM:n] nimi tai nimet

”Marmelada Branca de Odivelas”

2. Jäsenvaltio tai kolmas maa

Portugali

3. Maataloustuotteen tai elintarvikkeen kuvaus

3.1. Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta

”Marmelada Branca de Odivelas” on hedelmämarmeladi, joka valmistetaan keittämällä kvittenin mesokarppia yksinomaan valkoisen sokerin, veden ja sitruunamehun kanssa.

Kvittenin mesokarpin väri vaihtelee vaaleankeltaisesta keltaiseen. Siinä voi olla vihertäviä sävyjä. Tämän kvittenimarmeladin valmistuksessa käytetään valkoista sokeria, jotta väristä tulisi lähes valkoinen. Sitruunamehua käytetään estämään kvittenin hedelmälihan hapettuminen kuorimisen jälkeen.

Jotta saadaan 1 000 g lopputuotetta, tarvitaan vähintään 350 g kvittenimassaa tai -sosetta.

Sokerisiirapin valmistamiseen tarvitaan sopiva määrä vettä ja sokeria, jotka sitten lämmitetään. Keskimäärin käytetään 1 kg sokeria 250 ml:aan vettä.

Marmelada Branca de Odivelas -kvittenimarmeladilla on seuraavat fyysiset ja aistinvaraiset ominaisuudet:

Väri: yhtenäinen, lähes valkoinen

Kiilto: yhtenäinen ja intensiivinen

Koostumus: niin kiinteä, että tuotetta voi leikata veitsellä

Aromi: kvitteni

Maku: makea

3.3. Rehu (vain eläinperäiset tuotteet) ja raaka-aineet (vain jalostetut tuotteet)

–

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien Marmelada Branca de Odivelas -marmeladin valmistusvaiheiden on tapahduttava asianomaisella rajatulla alueella Odivelasin kunnassa Lissabonin läänissä:

Raaka-aineiden toimitus ja varastointi; hedelmien valinta, pesu, kuoriminen, keittäminen ja soseuttaminen; ainesosien punnitseminen ja sokerisiirapin valmistaminen, sokerisiirapin sekoittaminen kvittenisoseeseen ja seoksen keittäminen; purkkien täyttäminen, tuotteen vakauttaminen (lepuuttaminen), leikkaaminen haluttuun muotoon ja kuivaaminen.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6. Tuotteen, johon rekisteröity nimi viittaa, merkitsemistä koskevat erityiset säännöt

Tuotteen myyntimuodosta riippumatta etiketissä on oltava sanat ”Marmelada Branca de Odivelas - IGP” (Marmelada Branca de Odivelas – SMM) ja tuotteen logo, joka esitetään alla.

4. Maantieteellisen alueen tarkka rajaus

Odivelasin kunta Lissabonin läänissä.

5. Yhteys maantieteelliseen alueeseen

Marmelada Branca de Odivelas -marmeladin ominaisuudet johtuvat inhimillisistä tekijöistä rajatulla maantieteellisellä alueella, ja ne ovat tuotteen maineen perusta.

Marmelada Branca de Odivelas -marmeladi on Odivelasissa sijaitsevan São Dinisin luostarin sisterssiläisnunnien maallinen perintö. Se on yksi erilaisista korkealaatuisista perinteisistä makeisista, joita on valmistettu Odivelasin luostarissa useiden sukupolvien ajan.

Odivelasin kunnassa valmistetulla Marmelada Branca de Odivelas -marmeladilla on erityisominaisuuksia, jotka liittyvät luostarissa käytettyihin perinteisiin menetelmiin. Marmeladia on valmistettu Odivelasissa näillä menetelmillä johdonmukaisesti ja tarkasti sukupolvien ajan.

Tämän hedelmämarmeladin erityisyys johtuu seuraavista: Odivelasin tuottajien pitkäaikainen asiantuntemus, joka juontaa juurensa siitä, että valmistusperinne on siirtynyt sukupolvelta toiselle ja näin ollen vakiintunut ajan mittaan; eri tarjontamuodot, joissa aina mainitaan Odivelas; yli sata vuotta vanhat kattilat ja vuoat, joiden mallin mukaan joitakin muotteja tehdään vielä nykyäänkin; se, että marmeladi on aina valmistettu Odivelasissa, ja historialliset tekijät, jotka yhdistävät tuotteen Odivelasiin ja vahvistavat sen mainetta.

Marmelada Branca de Odivelas -marmeladin erityispiirteet johtuvat perinteisessä valmistusprosessissa käytetystä paikallisesta taitotiedosta: hedelmien huolellisesta valinnasta aina sen hetken tarkkaan määrittämiseen, jolloin pieni määrä sokeria veteen pudotettuna muodostaa kovan pallon; paikalliset valmistajat arvioivat tätä seikkaa kokemuksensa perusteella, mikä osoittaa inhimillisen tekijän merkityksen.

Tästä kvittenimarmeladista on tullut kuuluisa, koska se on muista poiketen lähes valkoista. Marmeladia on kuvattu ja siihen viitattu jo pitkään kirjoissa ja käsikirjoituksissa. Esimerkkinä voidaan mainita teos O Livro de Receitas da Ultima Freira de Odivelas (Luostarin viimeisen nunnan keittokirja). Historioitsijat ovat yhtä mieltä siitä, että resepti on merkitty muistiin oikein ja asiakirja vahvistaa näin ollen tuotteen aitouden. Tärkeää on, että resepti on kirjoitettu Marmelada Brancalle (eli valkoiselle kvittenimarmeladille).

Marmeladin nykyisestä maineesta kertoo muun muassa se, että marmeladi pääsi 7 Maravilhas Doces de Portugal -kilpailun finaaliin vuonna 2019, se on voittanut palkintoja erityisesti Portugalin perinteisten hedelmämakeisten kilpailuissa ja siitä on kirjoitettu tiedotusvälineissä.

Esimerkiksi SOL-sanomalehdessä julkaistiin 5. kesäkuuta 2015 artikkeli Confraria da Marmelada Branca de Odivelas (Marmelada Branca de Odivelas -järjestö), jossa korostettiin tuotteen aitoutta ja ainutlaatuisuutta.

Maria de Lourdes Modesto toteaa teoksessa Doces Conventuais e Licores da Tradição Portuguesa (Perinteiset portugalilaiset sokerileipomotuotteet ja liköörit) (1981) Marmelada Branca de Odivelas -marmeladista seuraavaa: ”Kaikkein parasta kvittenimarmeladia on Odivelasissa yhä nykyään valmistettu marmeladi. Tätä arvostettua nimeä voidaan käyttää vain lähes puhtaan valkoisesta kvittenimarmeladista, ja tämä marmeladi on todella herkullista”.

Eritelmän julkaisutiedot

https://www.dgadr.gov.pt/images/docs/val/dop_igp_etg/Valor/CE_marmelada_branca_odivelas.pdf

(1) EUVL L 343, 14.12.2012, s. 1.